- ట్యాక్స్‌ కలెక్షన్లపై మందగమన ప్రభావం
- ప్రత్యక్ష పన్ను వసూళ్లలో 3.5% క్షీణత
- భారీగా పడిపోయిన ముందస్తు చెల్లింపులు
- బడ్జెట్‌ అంచనాలు అందుకోవడం కష్టమే
- ద్రవ్యలోటు మరింతగా పెరిగే అవకాశం
నవతెలంగాణ, వాణిజ్య విభాగం: కేంద్రంలోని మోడీ సర్కారు అనాలోచితంగా చేపడుతున్న ఆర్థిక సంస్కరణల కారణంగా ఖజానాకు క్రమంగా ఆదాయం తగ్గుతూ వస్తోంది. సర్కారు చర్యల కారణంగా దేశంలో మందగమన పరిస్థితులు ముసురుకొని.. రానురాను అవి మరింతగా తీవ్రతరం అవుతున్న నేపథ్యంలో సర్కారుకు వివిధ రూపాల్లో అందాల్సిన ఆదాయం తగ్గుతూ వస్తోంది. వ్యవస్థలో నగదు కష్టతర పరిస్థితులు ఏర్పడి డిమాండ్‌ అంతకంతకు పడిపోతున్న వేళ సర్కారుకు పన్నుల రూపంలో రావాల్సిన ఆదాయం అందడం లేదు. తాజాగా ప్రభుత్వం వెల్లడించిన గణాంకాల ప్రకారం ఏప్రిల్‌ నుంచి ఈ నెల 15వ తేదీ వరకు ఖజానాకు అందిన పన్ను వసూళ్లను పరిశీలిస్తే ఆశ్చర్యకరమైన విషయాలు వెలుగులోకి వస్తున్నాయి. ప్రస్తుత ఆర్థిక సంవత్సరం తొలి ఆరున్నర నెలల కాలంలో సర్కారు ప్రత్యక్ష పన్నుల ఆదాయంలో 3.5 శాతం మేర క్షీణత నమోదు అయింది. ఈ ఏడాది సర్కారు ప్రత్యక్ష పన్నుల ఆదాయంలో 17.5 శాతం వృద్ధిని లక్ష్యంగా పెట్టుకుంది. వ్యవస్థలో నెలకొన్న ప్రతికూల పరిస్థితుల నేపథ్యంలో ప్రజలు పన్నులు చెల్లించలేని వాతావరణం నెలకొనడమే ఇందుకు కారణంగా తెలుస్తోంది. ప్రయివేటు రంగం అడుగులకు మడుగులొత్తుతున్న మోడీ సర్కారు ప్రభుత్వం ఇటీవల కార్పొరేట్‌ పన్ను చెల్లింపుల్లో రాయితీలను ప్రకటించడం కూడా ఖజానా ఆదాయానికి తీవ్రంగా గండి కొట్టింది. ఈ నేపథ్యంలో ప్రత్యక్ష పన్నుల ఆదాయం భారీగా పడిపోతూ వస్తోంది. బడ్జెట్‌లో సర్కారు నిర్ధేశించుకున్న పన్ను వసూళ్ల లక్ష్యాన్ని చేరుకోవాలంటే రానున్న ఐదున్నర నెలల కాలంలో సర్కారు పన్ను వసూళ్ల నెలకు 30 శాతం మేర పెరగాల్సి ఉంటుంది. లేదంటే సర్కారు అభివృద్ధి కార్యక్రమాలకు ఆర్థిక అవరోధం తప్పదనే చెప్పొచ్చు. కార్పొరేట్‌ పన్ను శ్లాబ్‌లను సర్కారు తగ్గించిన నేపథ్యంలో రానున్న రోజుల్లో సర్కారు ఖజానాకు పన్ను ఆదాయం మరింతగా పడిపోనుంది. ఫలితంగా ద్రవ్యలోటు పెరగి.. దేశ ఆర్థిక క్రమశిక్షణ పక్కదారి పట్టే అవకాశాలు కనిపిస్తున్నాయి. ఏప్రిల్‌-సెప్టెంబరు మధ్య కాలంలో కార్పొరేట్‌, వ్యక్తిగత ఆదాయపు పన్ను ముందస్తు చెల్లింపుల్లో 6 శాతం వృద్ధి నమోదు అయింది. అంతకు ముందు ఇదే కాలంలో ముందస్తు పన్ను వసూళ్లలో 18% వరకు వృద్ధి కనిపించింది. రెండో విడుత ముందస్తు పన్ను వసూళ్ల సమయం పూర్తయిన తరువాత మొత్తం ఖజానాకు వచ్చిన పన్ను ఆదాయం రూ.2.2 లక్షల కోట్లుగా నిలిచింది. గడిచిన నాలుగేండ్లతో విశ్లేషించి చూస్తే.. సర్కారు ముందస్తు పన్ను చెల్లింపులు ఈ ఏడాదే తక్కువగా నమోదు అయినట్టుగా సర్కారు లెక్కలు చెబుతున్నాయి.
రైల్వే ఆదాయంపైనా తీవ్ర ప్రభావం..
ఆర్థిక వ్యవస్థలో నెలకొన్న మందగమన ప్రభావం భారత రైల్వేస్‌పై భారీగా కనిపిస్తోంది. సర్కారు వెల్లడిస్తున్న లెక్కల ప్రకారం మందగమనం ప్రభావంతో రైల్వే ఆదాయానికి దాదాపు రూ.4000 కోట్ల మేర గండి పడినట్టుగా లెక్కలు చెబుతున్నాయి. ఆర్థిక మందగమనం కారణంగా ప్రయాణికుల తాకిడీ తగ్గడం వల్ల రైల్వేకు గత మూడు నెలల కాలంలో రూ.155 కోట్ల మేర నష్టం వాటిల్లింది. మరోవైపు సరుకు రవాణా దెబ్బతినడం వల్ల భారత రైల్వేకు దాదాపు రూ.3,901 కోట్ల మేర ఆదాయం తగ్గింది. సమాచార హక్కు చట్టం కింద మధ్యప్రదేశ్‌కు చెందిన చంద్రశేఖర్‌ గౌర్‌ వేసిన ఆర్టీఐ అర్జీకి స్పందించిన భారతీయ రైల్వే ఈ విషయాన్ని వెల్లడించింది. భారత రైల్వే ఈ ఏడాది తొలి త్రైమాసికంలో (ఏప్రిల్‌-జూన్‌) ప్రయాణికుల నుంచి చార్జీల వసూళ్ల రూపంలో రూ. 13,398.92 కోట్ల మేర ఆదాయాన్ని ఆర్జించగా.. రెండో త్రైమాసికంలో (జులై-సెప్టెంబరు) ఈ ఆదాయం రూ.13,243.81 కోట్లకు కుంగింది. ఇదే సమయంలో రైల్వే సరుకుల రవాణా ద్వారా మొదటి త్రైమాసికంలో రూ.29,066.92 కోట్ల మేర ఆదాయాన్ని ఆర్జించగా.. రెండో త్రైమాసికంలో ఇది రూ.25,165.13 కోట్లకు పడిపోయింది. మందగమనం కారణంగా గత ఏడాదితో పోలిస్తే టికెట్‌ బుకింగ్‌ల్లో 1.27 శాతం తగ్గుదల కనిపించింది. సబర్బన్‌ రైలు సర్వీసు టిక్కెట్ల బుకింగ్‌లలో కూడా 1.13 శాతం తగ్గుదల నమోదు కావడం విశేషం. ప్రస్తుత మందగమన పరిస్థితుల నేపథ్యంలో ఆదాయాన్ని పెంచుకొనేందుకు రైల్వే చర్యలను చేపడుతోంది. సీజనల్‌ టికెట్‌ ధరల్లో పెంపు లేకుండా చూడడం, సర్‌చార్జీల తగ్గింపు వంటి చర్యలను చూపడుతూ వస్తున్నా.. పరిస్థితిలో మార్పు కనిపించడం లేదు. దీనికి తోడు ఆదాయం పెంపునకు గాను సంస్థ వ్యయనియంత్రణ చర్యలను కూడా చేపడుతోంది. 30 ఏండ్లు నిండిన పాత డీజిల్‌ ఇంజిన్లను పక్కనబెట్టడం, చమురు బిల్లులను తగ్గించుకోవడం, ప్రయాణేతర ఆదాయాన్ని పెంచుకోవడంతో పాటు రైల్వేకు ఉన్న పలు ఆస్తులను నగదీకరణ చేయడం వంటి చర్యలకు దిగుతోంది.
మీ స్నేహితులకు రికమెండ్ చెయ్యండి